Valtuustoaloite:

**Rakennuslupa kahdessa viikossa**

Asumisen ja rakentamisen sääntely on Suomessa ollut liian raskasta. Sääntely on estänyt rakentamista ja nostanut kustannuksia enemmän kuin luonut turvaa ja parantanut ihmisten hyvinvointia.

Turhan byrokratian purkamiseksi on maankäyttö- ja rakennuslakia uudistettu viime vuonna. Tavoitteena on vähentää kaavoitukseen ja rakentamiseen liittyvää sääntelyä, lisätä rakentamismahdollisuuksia sekä edistää elinkeinoelämän toimintaedellytyksiä ja toimivan kilpailun kehittymistä.

Ylöjärven ympäristölautakunta on asettanut kuluvan vuoden tavoitteeksi muuttaa lupa- ja kaavoitusprosesseja sujuvammaksi lainsäädännön mahdollistamalla tavalla.

Ylöjärven asukasluvun kasvu on viime vuosina ollut hyvin maltillista. Uusien asukkaiden muuttohalukkuutta ja rakennuskannan uudistumista sekä uusien yritysten sijoittumista kaupunkiimme voisi lisätä Ylöjärven houkuttelevuus kaupunkina, jossa rakentamiseen liittyvien lupa-asioiden käsittely on huomattavan sujuvaa verrattuna muihin Pirkanmaan kuntiin.

Rakennusvalvonnan tulisi pyytää kaikki tarvittavat täydennykset rakennuslupaan yhdellä kertaa ja ottaa sähköinen asiointi rakennuslupa-asioissa täysimääräisesti käyttöön.

Esitämme, että Ylöjärvi antaa palvelulupauksen rakennusluvan saamisesta kahden viikon / 10 työpäivän kuluessa ja käytämme tätä lupausta myös Ylöjärven tiedotuksessa ja markkinoinnissa.

Ylöjärvellä 5.2.2018

Keskustan valtuustoryhmä

Riitta Koskinen ym.